食石鱗
作者：李處權
朝代：宋

paragraphs: 異時柳柳州，謫居食蝦蟇。
人情尚隨俗，此道誰疵瑕。
窮工見文字，制作排淫哇。
作詩報昌黎，想當劇雄誇。
集中此篇亡，恨不窮天葩。
人生一飽止，何事須魚蝦。
我鄉實西北，柯山偶藏家。
土人重石鱗，充饌蔑有加。
商論及品次，衆口時紛拏。
朝來有分甘，珍味到齒牙。
籠粒坐剥雪，壺漿薦流霞。
此物亦易致，我饑其有涯。
兒童還可笑，遠岸去攜叉。